Thorkild B. Fransgaard (FP), 1999-04-20:
En samling af hovedstadsområdets opgaver i én region, i ét besluttende organ
, ja, det er den rigtige vej, og det er nødvendigt, men om det er den rigtige model, der er fremlagt her, er Fremskridtspartiet meget skeptisk over for.
Oprettelse af et Udviklingsråd, hvor der er nogle bestemte personer, der er selvskrevne til at være deri, er vi bange for bliver en borgmesterklub, et sted, hvor man får nogle samtaler, men hvor der ikke rigtig vil være nogen politisk kompetence, når det kommer til stykket.
For at løse opgaverne i hovedstadsområdet, de opgaver, som vi kommer til at stå over for, er den rigtige vej, at der bliver ét storamt bestående af Københavns og Frederiksberg Kommuner og af Københavns, Frederiksborg og Roskilde Amter.
Jeg ved, at det er en stor mundfuld, men det er den vej, vi skal, for at vi kan klare de store opgaver, vi står over for her i hovedstadsområdet.
Der skal være ét besluttende organ, der kan træffe de politiske beslutninger og tage det politiske ansvar.
Vi har her i landet en tendens til at oprette så mange forskellige politiske led som muligt for at uddelegere ansvaret eller for at udvaske det, og det er farligt med sådan en stor opgave, som vi står over for nu.
Med de muligheder hovedstaden, ja, hele hovedstadsområdet, får med den nye Øresundsforbindelse og hele udbygningen af Ørestadsområdet, ja, så bliver der mange ting, der skal tages nogle hurtige beslutninger om.
Efter Fremskridtspartiets mening står vi med de største muligheder, vi har haft i mange år med det, der sker nu i vor hovedstad og i hovedstadsområdet, og derfor skal der være nogle, der kan træffe nogle hurtige beslutninger og ikke skal spørge to eller tre politiske led.
Det er nødvendigt for at matche vore naboer, her tænker jeg på Sverige og også Tyskland, som kom ind i billedet, for de hører jo også til Nordeuropa eller Skandinavien.
Det skulle jo helst lykkes for os, at det, vi er i gang med nu, bliver et center for Skandinavien, ja, for det nordligste Nordeuropa, og det kan det blive, hvis vi holder sammen og gør det rigtigt.
I første omgang lyder det jo rigtigt, at det må være dem, der skal sidde deri, men det er, som jeg har sagt, farligt med den slags borgmesterklubber.
Dem har vi jo set mange eksempler på her i landet; det bliver en diskussionsklub og ikke noget, der kan træffe de hurtige og rigtige beslutninger.
Så i Fremskridtspartiet mener vi ikke, det kan klare de opgaver, vi står over for.
Det bliver endnu en bureaukratisk overbygning, og det hele vil kun ende i diskussion.
Nu har der jo været en vældig diskussion i flere år om, hvilken vej vor hovedstad skal gå, og hvordan vi skal få forenklet den politiske proces.
Der har været mange bud.
Det ville jo være dejligt, om kommunerne og amterne kunne have kommet med en samlet løsning, men det er jo sjældent, det kan lade sig gøre, når der er tale om en forenkling eller en sammenlægning, og derfor må Folketinget jo skære igennem og komme med et forslag.
Jeg er nervøs for, det vil forsinke det hele, således at det kan ske, at vi kommer bagefter i beslutningsprocessen for hele vort område. Fremskridtspartiet kan ikke love at stemme for det her lovforslag, som det foreligger.
Jeg vil heller ikke afvise det her i dag.
Vi vil være positive over for at se på det, men hvis der ikke bliver ændret på det, vil det blive vanskeligt for os at stemme for det. Men som jeg har sagt, er ideen om en samling af ansvaret for samarbejdet om Øresundsregionen, regionplanlægning, trafikplanlægning, ja, alt det, der nævnt, en rigtig idé.
Så er det bare måden, vi skal gøre det på.
Vi vil tage endelig stilling ved den endelige vedtagelse
af lovforslaget.
Vi vil se, hvad der sker under udvalgsarbejdet.
Beslutningsforslag nr. B 104 fra Enhedslisten handler om, at der skal være direkte valg til de politiske organer, der har ansvaret.
Det er selvfølgelig rigtigt, og det er en idé, som Fremskridtspartiet kan følge, for det er jo noget, der hører hjemme i ordet demokrati, så derfor er vi enige på det her område, men fordi Fremskridtspartiet alligevel ikke kan støtte beslutningsforslaget, er der ikke ændret ved, at der fortsat ikke sker en samling af det politiske ansvar på området.
Med hensyn til beslutningsforslag nr. B 124 fremsat af SF om oprettelse af et hovedstadsamt vil jeg sige, at når man lige ser overskriften og læser den, så tænker man: Nu er man virkelig rigtig på vej.
Men læser man videre, ja, så er det jo det lille amt, der er tale om.
Der er ikke tale om, at Roskilde Amt er med; Roskilde Amt, som jo nu er ved at være en del af vor hovedstad.
Den anden ting, som vi er meget skeptiske over for, er det, der står om, at man vil have delt Københavns Kommune endnu mere op i bydelskommuner. Hvad der lige skal forstås ved det, ja, det kan jeg selvfølgelig ikke sige, jeg læser kun, hvad der står i forslaget, men det med en yderligere opdeling tror vi ikke er rigtigt.
Så det forslag vil vi have vanskeligt ved at støtte.
Med hensyn til regeringens forslag er vi, som jeg har sagt, desværre bange for, at det ikke er nok for at kunne løse de opgaver, vi står over for.
Men som det nøjagtig er fremsat, kan Fremskridtspartiet ikke stemme for det, men lad os nu se.